GiliGold/VAD_KnessetCorpus huggingface dataset:
יערה למברגר: אני מתנצלת, אבל זה לא אומר צ'רטר; זה אומר:  שניים או יותר משירותי סוכנות נסיעות הכולל הזמנה או מכירה של כרטיס טיסה".
יערה למברגר: אני הייתי אומרת "בין היתר", אבל זה לא משנה, זה כבר עניין של נוסח.
יערה למברגר: לכן להבנתי מקריאת ההגדרה בלבד ולא מהדרך שבה עובדות סוכנויות נסיעות – כי אני מנסה לקרוא את המסמך המשפטי – אם אני קונה דיל שיש בו כמה טיסות, למשל לארצות-הברית, אז אני רוצה טיסה לארצות-הברית, אני רוצה טיסות פנימיות וטיסה לדרום אמריקה, שהייה בבתי מלון, רכב וטיול של מדריך מומחה.
יערה למברגר: לדעתי, זה נכנס לגדר ההגדרה ולא נאמר פה שום דבר בכיוון של מה שעורכת הדין פינקוס אומרת.
יערה למברגר: לכן או שצריך לשנות את ההגדרה או שצריך לתת לזה פתרון אחר.
תמר קלהורה: לדעתי, לא נכון עכשיו להטיל על חברת תעופה לפצות על כל הנזקים שנובעים מזה.
תמר קלהורה: חברת התעופה, גם אם היא גרמה לאיחור בטיסה, נכון שנובעים מזה עוד דברים, אבל היא לא יודעת ולא יכולה לדעת מה התוכניות שלך מרגע שתגיעי ליעד.
תמר קלהורה: את זה אולי תצטרכי להוכיח בתביעה חוזית, לפי חוק הגנת הצרכן או לפי דיני הנזיקין, פה אנחנו מדברים על משהו מאוד ספציפי.
סלעית קולר: יש חבילות תיור שאין בעיה – יש כרטיס.
סלעית קולר: יש רק בעיה באותן חבילות תיור שאנחנו מדברים על אותן טיסות שכר שמחברות לבית מלון שהכול ביחד הוא דיל של 600 דולר.
תמר קלהורה: אני יודעת שפה יש לנו בעיה.
תמר קלהורה: אבל המסקנה מכאן לא צריכה להיות שנטיל את מלוא העלות על החברות.
תמר קלהורה: זה לא במסגרת החוק הזה, יכול להיות שהן כן יצטרכו לפצות, אבל אז אולי מוצדק שתוכיח ספציפית בדיוק מה נגרם לך.
יוסי פלד: לקוח גם לא יתבע בעבור טיסה כשהוא מפסיד חבילה.
יוסי פלד: הוא יתבע את כל החבילה מלכתחילה מהטעמים שאת אמרת.
יוסי פלד: לכן ההבחנה פה זה לסרבל את החוק ולעקר אותו.
יוסי פלד: הכוונה של החוק הזה גם באירופה שמשם זה התחיל זה על טיסות, רק על טיסות.
יוסי פלד: עכשיו להתחיל לערבב את הנושא של חבילות זה יהרוס גם את תהליך החקיקה עצמו, להערכתי.
יוסי פלד: זה לא ייגמר.
יוסי פלד: כל הצ'רטריסטים יצטרכו להגיע לכאן לדיון ויתחיל דיון מה זה טיסה ומה זה לא טיסה.
סלעית קולר: אז מה קורה בחבילת תיור כזאת, לא יפצו בכלל?
יוסי פלד: מי שמפסיד את כל החבילה תובע את כל החבילה.
יוסי פלד: מי יתבע רק את הטיסה?
סלעית קולר: הוא לא מפסיד את כל החבילה.
סלעית קולר: הוא מפסיד שלוש-ארבע שעות.
יוסי פלד: אז זה לא קשור לחוק הזה.
סלעית קולר: לא נכון, הוא מפסיד שמונה שעות.
לאה ורון: רק כתוספת לדבריו של מר פתאל, ה"צ'רטריסטים", כמו שאתה קורא להם, הוזמנו לדיון.
יוסי פלד: אני מייצג חלק מהדברים שהם רוצים להגיד בסעיף 8. הם גם חברי התאחדות.
יוסי פלד: אבל לעניין הזה: אם רוצים לתבוע עבור חלק מטיסות או יום בחבילה זה לא רלוונטי לחוק שעוסק בפיצוי עבור עיכוב או ביטול של טיסה.
סלעית קולר: ואחת הבעיות העיקריות זה הצ'רטריסטים.
יוסי פלד: נעשה עוד חוק לעניין פיצוי בחבילות תיור.
תמר פינקוס: שם רוב העיכובים, לא בטיסות הסדירות, אז אתה אומר שלא נעשה את הדיון כי זה לא בחוק הזה?
יוסי פלד: זה חוק נפרד.
תמר פינקוס: הכול נולד בגלל הצ'רטר.
כרמל שאמה-הכהן: החוק הזה לא חל על חבילות?
יוסי פלד: החוק הזה חל רק על הטיסה, וכך הוא צריך להיות כי כך נעשה בעולם.
אתי בנדלר: לרבות טיסה שהיא חלק מחבילה.
סלעית קולר: אז תגיד לי מה חלק הטיסה?
סלעית קולר: מה שווי הטיסה?
כרמל שאמה-הכהן: מה ההבדל בין זה לבין מצב שרכשתי כרטיס בחברה סדירה וגם הזמנתי מלון?
תמר פינקוס: הוא אומר שאם הפסדת צ'רטר לא תתבע את הטיסה, תתבע את הכול, אז זה לא פה.
יוסי פלד: בנושא של חבילות אולי צריך במסגרת גילוי נאות בשיווק חבילות תיור לעשות הבחנה ברורה מה מחיר כרטיס הטיסה, מה מחיר סידורי הקרקע, ואז הכול יהיה ברור, וזה גם ייפול ללשון החוק הזאת.
תמר פינקוס: אז נראה טיסה ב-30 דולר, והשהות ב-470.
תמר פינקוס: וכשאני ארצה לרכוש רק את הטיסה ב-30 דולר, יגידו לי שאי אפשר.
יוסי פלד: כדאי שתדעי שיש לפחות סוכן אחד הגון בארץ מתוך כל ה-4,000 שאת מכירה.
תמר פינקוס: אחד מצאתי.
יוסי פלד: אבל לא כל ה-3,999 כאלה נוראים.
יוסי פלד: בכל זאת כבר היום לא מעט אנשים תובעים על חבילות.
תמר פינקוס: כי הם לא מקבלים את הפיצוי.
תמר פינקוס: הם יושבים בשדה לפעמים שתים עשרה שעות ומצפצפים עליהם.
תמר פינקוס: והם לא מקבלים פיצוי אז הם תובעים על כל החבילה.
תמר פינקוס: כשזה יהיה הם יוכלו להחליט אם הם רוצים לתבוע את הטיסה לחוד או את החבילה לחוד.
יוסי פלד: הדברים שאת אומרת לא מדויקים, כי אם אדם תקוע בחו"ל וצריך להטיס אותו, החוק הזה חל עליו גם אם הוא קנה בחבילה.
יוסי פלד: הוא יקבל את הפיצוי ואת הסיוע.
יוסי פלד: את מדברת עכשיו רק על אלה שיוצאים, והם התעכבו שמונה שעות, והוא היה אמור ליהנות בעיקר בארבע השעות הראשונות, ונפגמה הנאתו.
תמר פינקוס: לא רק נפגמה הנאתו.
תמר פינקוס: זה לא נכון.
סלעית קולר: הוא שילם כסף ולא קיבל שירות.
תמר פינקוס: הוא שילם כסף ונפגמה הנאתו כך שהוא כבר לא יכול- - -
יוסי פלד: אני לא חולק על כך שמגיע לו פיצוי.
תמר פינקוס: אתה לא רוצה שזה יהיה פה.
יוסי פלד: נכון.
תמר פינקוס: ואני אומרת שאתה טועה.
יוסי פלד: באותה הזדמנות אפשר לקבוע עוד כמה דברים.
תמר פינקוס: אז בוא נכניס.
תמר פינקוס: אם אתה חושב על עוד פגיעות בצרכן, בוא נכניס.
תמר פינקוס: זה המקסימום שאני הגעתי אליו.
תמר פינקוס: אבל אם אתה יודע על עוד פגיעות, תכניס.
כרמל שאמה-הכהן: איך אפשר לבודד את רכיב הטיסה בחבילות?
יוסי פלד: רק במסגרת - - -
תמר פינקוס: כיוון שאי אפשר כי אז נקבל טיסה ב-30 דולר בחבילה של 470, אמרתי שכשאתה דפקת אותי בצ'רטר ודפקת לי את הטיסה, אתה לא יכול להגיד שתשלם רק את הטיסה.
תמר קלהורה: אבל הצ'רטר זה כמו הדוגמה שאת נתת.
תמר קלהורה: את נתת דוגמה שבה במקום ארבעה ימים אני מנצלת שלושה ורבע.
תמר קלהורה: אז איך נכמת את שלושת רבעי היום שאיבדתי?
תמר קלהורה: מה נעשה, נחלק את מחיר החבילה- - -?
תמר פינקוס: לפי ימים.
תמר פינקוס: שילמתי 600 דולר, נסעתי לארבעה ימים – נחלק את זה לפי ימים.
תמר פינקוס: אני לא יודעת, צריך למצוא נוסחה.
תמר קלהורה: אפשר לקבוע שמחיר הטיסה בחבילת תיור יהיה מחיר הטיסה - - -
תמר פינקוס: לא יפחת מ-200 דולר.
תמר קלהורה: תמר, את לא מקשיבה להצעה שלי.
תמר פינקוס: אני איתך.
תמר פינקוס: אמרתי – לא יפחת מ-200 דולר.
תמר קלהורה: אבל אולי רציתי להציע משהו אחר.
תמר פינקוס: בבקשה.
תמר קלהורה: יכול להיות שצריך לכתוב שמחיר הטיסה בחבילת תיור יהיה זהה למחיר של טיסה סדירה מקבילה.
כרמל שאמה-הכהן: אבל יש יעדים שאין אליהם טיסה סדירה.
תמר קלהורה: מחיר של טיסה מקבילה אם אפשר היה לרכוש ליעד הזה טיסה סדירה.
סלעית קולר: אתם מדברים על שתי חבילות נפרדות.
סלעית קולר: חבילת תיור, כמו שהגדירו פה, זה לפי חוק שירותי תיירות, ומדובר פה לא רק על חבילות נופשונים של צ'רטרים או של חברות אחרות, לצורך העניין.
תמר קלהורה: בסדר, זה לא משנה כרגע.
סלעית קולר: לכן אם מכניסים חבילת תיור לסיפור הזה ומגדירים את הכרטיס שלו, אז אתם כאילו מונעים ממישהו שקנה כרטיס ב-900 דולר ועוד כמה שירותים, לקבל 900 דולר.
סלעית קולר: צריך לעשות הבחנה בין אותם נופשונים של כרטיס טיסה ובית מלון לבין הדברים האחרים.
תמר פינקוס: צריך להכניס בהגדרה, נוסף לחבילת תיור –  "חבילת נופש כוללת".
יוסי פלד: אני מציע שתסגרו את שדה התעופה.
יוסי פלד: אף חברת תעופה זרה לא תציע לכם חבילות יותר: לא איזי-ג'ט.
יוסי פלד: British Airways מוכרת חבילות וגם חברת אל-על מוכרת חבילות.
יוסי פלד: הדבר הזה לא קיים באירופה, אנחנו חלק מתעשייה גלובלית.
יוסי פלד: אמנם אנחנו מיוחדים ואור לגויים, אבל לא צריך להגזים ולסנוור אותם.
כרמל שאמה-הכהן: מה קורה עם הסוגיה הזאת באירופה?
יוסי פלד: עושים פה דברים שלא קיימים בשום מקום בעולם.
יוסי פלד: זה לא קיים, לא הכניסו חבילות.
יוסי פלד: לקחתם פה חוק, העתקתם אותו מאירופה, ואז התחילה כתיבה חופשית באיזשהו שלב.
כרמל שאמה-הכהן: כתיבה חופשית זה לא דבר בעייתי.
יוסי פלד: אצלנו בארץ זה יכול להיות מאוד בעייתי.
כרמל שאמה-הכהן: למה באירופה זה לא קיים?
תמר קלהורה: אין לי מושג.
תמר קלהורה: לא יצא לנו לדבר על זה.
תמר פינקוס: גם שם דנים בבעיה החמורה הזאת, ואני בכלל לא בטוחה שהם לא יכניסו, אבל לא משום שזה לא קיים שם צריך להתעלם ולהגיד שגם אצלנו נפקיר את כל מי שקונה במיטב כספם, כי זה מה שיש להם, הצ'רטרים, ותוקעים אותם בשדה התעופה, ואומרים להם, עכשיו תלכו ותידיינו בתביעה אזרחית, כי החוק הזה לא חל עליהם.
כרמל שאמה-הכהן: אין ספק שהחוק חייב לחול- -
תמר פינקוס: אני ממש לא חושבת שהעניין הזה קדוש שבאירופה זה עוד לא הוחל.
תמר קלהורה: אנחנו בממשלה לא דנו בעניין הזה.
תמר פינקוס: זה היה ברור שזה חל על זה.
תמר קלהורה: אני לא יודעת, תמר.
תמר קלהורה: אנחנו בכל זאת טיפלנו בנושא הזה גם בכנסת הקודמת, ואני לא זוכרת שדנו בנקודה הזאת.
תמר קלהורה: אז אולי גם בנקודה הזאת אנחנו צריכים לגבש עמדה, ולא נכריע בזה עכשיו.
יוסי פלד: זה להפוך את כל החברות הזרות לעברייניות בישראל.
יוסי פלד: כבר עשו את זה.
כרמל שאמה-הכהן: לא נהפוך אף אחד לעבריין.
יוסי פלד: זה כבר קיים.
יוסי פלד: ראית אתמול את הכתבה בערוץ 10.
כרמל שאמה-הכהן: אני לא ראיתי.
יוסי פלד: כל החברות הזרות הן עברייניות, חוץ מאל-על.
לאה ורון: מה היה בכתבה בערוץ 10?
יוסי פלד: בדקו את חוק המכר ברחוק, ומכיוון שחברות זרות פועלות מחו"ל והם לא מכירים את החוק הישראלי – אני אמרתי את זה פה בוועדה, זה נמצא בפרוטוקול – שכל החברות הזרות יהפכו להיות עברייניות.
יוסי פלד: אתמול הכתבה הוכיחה שתמר אמורה לא רק לתבוע את הישראלים, אלא גם את כל הזרות.
סלעית קולר: נכון.
יוסי פלד: זה אומר שכל ה-low coast  שמנסים לקדם בישראל – אסור להם לנחות פה, כי ב-low coast- -
סלעית קולר: אני ערכתי את התחקיר, אני קיבלתי מכתבים מכל חברות התעופה הזרות כשעשינו את התחקיר, וכולן אמרו שהחוק הישראלי חל עליהן, שהם מכירים את החוק, ושהם יודעים עליו.
סלעית קולר: אז עם כל הכבוד, להגיד שזה להפוך אותם לעבריינים זה לא נכון.
יוסי פלד: אתמול אפשר היה לתבוע אותם בכתבה או לא?
סלעית קולר: אתמול אפשר.
יוסי פלד: "איזי-ג'ט" לא תטוס לפה, אייר-ברלין לא תטוס לפה - -
סלעית קולר: "איזי-ג'ט" עושה את השיקולים שלה, וכל מדינה יש לה החוקים שלה, והיא מכפיפה את מי שטס לפה על פי החוקים שלה.
סלעית קולר: אם כל הכבוד, אל-על טסה לכל העולם, ומקיימת בכל העולם את החוקים שלה.
כרמל שאמה-הכהן: אנחנו מניחים את סעיף 3(2)(א) בצד.
כרמל שאמה-הכהן: הערות, חוץ מסעיף זה, יש?
סלעית קולר: בעניין של הגבלת זמן הפיצוי.
סלעית קולר: בסעיף 2(א) יש העניין שהוא ישלם בהמחאה בנקאית בתוך שבעה ימים, וב-(4) אין שבעה ימים.
כרמל שאמה-הכהן: אבל אמרתי לעזוב את 2(א) בצד, ואת חוזרת ל-2(א).
סלעית קולר: לא, מבחינת השאלה תוך כמה ימים אני צריך לשלם.
סלעית קולר: לעומת זאת פיצוי כספי בתוספת הראשונה ישולם בהעברה בנקאית, ולזה לא ניתן מועד.
סלעית קולר: זה גם צריך להיות תוך שבעה ימים.
תמר קלהורה: איפה את רואה שבעה ימים ב-2(א)?
כרמל שאמה-הכהן: 3(2)(א).
דפנה עין דור: ב-(2)(א) וב-(4) אין שבעה ימים.
יערה למברגר: יש הבדל בין החזר הוצאות כשכבר הוצאת את ההוצאה, ולכן אתה צריך לקבל החזר, לבין פיצוי - -
סלעית קולר: את רוצה לתת לי תוך 14 יום, תיתני אותו.
סלעית קולר: אבל תקבעו מועד.
יערה למברגר: שבעה ימים זה נשמע לי קצת מהר.
סלעית קולר: בסדר, תקבעו מועד.
תמר קלהורה: שבעה זה קצר.
קריאה: 21 זה בסדר?
עומר שלו: גם לגבי שבעה ימים ב-3(2)(א), לפעמים זה נעשה בחו"ל, ואנחנו רוצים לעמוד בדרישות של החוק.
עומר שלו: לכן גם לגבי 3(2)(א) ראוי לתת זמן סביר של כשלושים יום.
עומר שלו: הנתונים צריכים להגיע למטה של החברה, צריך לבחון את הזכאות, צריך להוציא הוראת תשלום.
יוסי פלד: איזו חברת תעופה זרה תעמוד גם ב-30 יום?
יוסי פלד: צ'ק שיצא, צריך להוציא בלונדון, להנפיק אותו, לשלוח אותו.
יוסי פלד: המערכות הן מערכות סליקה בינלאומיות, שום דבר לא ייצא מכאן.
סלעית קולר: כרטיסים אפשר לקנות באינטרנט בחמש דקות.
כרמל שאמה-הכהן: זאת פעולה שונה.
סלעית קולר: אני גם אגיד יותר מזה, כבודו נותן נניח 21 יום.
סלעית קולר: אנשים לא ירוצו לבית המשפט יום אחרי כן.
עומר שלו: אנחנו רוצים לכבד את הדברים שכתובים בחוק.
יוסי פלד: אין כאן נציגים של החברות הזרות.
יוסי פלד: הם לא יעמדו גם ב-30 יום, זה לא סביר בתעשייה שהיא בינלאומית וגלובלית.
כרמל שאמה-הכהן: תוך כמה זמן קבעו בתקינה האירופית?
קריאות: שבוע.
יוסי פלד: אבל זה בתוך אירופה, ויכול להיות שהם יכולים לבטל.
יוסי פלד: אני אומרים לכם שחברות זרות לא יעמדו בזה- -
כרמל שאמה-הכהן: אתה לא יכול מתי שאתה רוצה להיצמד לתקינה האירופית ולחבק אותה חיבוק חם, וכשלא מתאים לך אתה מתייחס אליה- -
יוסי פלד: אני מקבל את מה שאדוני אומר.
יערה למברגר: שבעה ימים זה גם החזר הוצאות וגם פיצוי כספי?
כרמל שאמה-הכהן: שבעה זה נשמע קצר מדי וגם לא הכרחי.
כרמל שאמה-הכהן: אין פה דחיפות מיוחדת, אבל מפה ועד לזה שלא נעמוד גם ב-30 יום יש מרחק, ואפשר באמצע להיפגש.
כרמל שאמה-הכהן: יש הסכמה שאתם יכולים להגיע בעניין המועד?
סלעית קולר: 21 זה בסדר גמור.
עומר שלו: גם לגבי הפיצוי, אדוני?
סלעית קולר: הפיצוי יותר קל מאשר הדברים האחרים.
סלעית קולר: בפיצוי אתם יודעים שאתם צריכים לפצות, אתם יכולים להוציא את זה הרבה יותר מהר; בהחזר הוצאות אתה צריך שאני אביא לך קבלות.
סלעית קולר: הפיצוי הרבה יותר קל.
עומר שלו: ממש לא נכון.
עומר שלו: בהחזר הוצאות יש היגיון שנוסע הוציא מכספו כסף, והמטרה היא להחזיר לו בהתאם.
עומר שלו: לכן 21 יום זה נכון.
כרמל שאמה-הכהן: זה ב-3(2)(א).
כרמל שאמה-הכהן: שם שינינו ל-21 יום.
עומר שלו: לגבי הפיצוי הכספי גם התקינה האירופית, למיטב ידיעתי, לא קובעת מועד לתשלום הפיצוי הכספי וצריך לבחון את הזכאות.
עומר שלו: זה לא יכול להיעשות בתחנה עצמה, צריך לבחון את זה ברמה האופרטיבית.
עומר שלו: כמה זמן עבר, לאיזה גובה של מדרגת פיצוי זה מגיע – לאשר את עצם הפיצוי, ואז לתת הוראה לתשלום.
עומר שלו: לא סתם לא קבעו מועדים לפיצוי הכספי.
עומר שלו: החברה תנהג בסבירות, תיתן את הפיצוי הכספי- -
אתי בנדלר: מה זה "סבירות" לצורך העניין?
עומר שלו: לאחר בחינת הנושא, אני לא יודע להגיד.
אתי בנדלר: אתה יודע, גם חברות ביטוח נותנות בסבירות, ובכל זאת הוחלט להגביל אותן בפרק הזמן.
עומר שלו: אני יודע, אבל לא בכדי לא נקבע פה מועד.
כרמל שאמה-הכהן: גם שנתיים זה מעט מדי?
עומר שלו: לא.
כרמל שאמה-הכהן: אז אני שואל אותך, מה המועד הסביר?
קריאה: 45 יום.
עומר שלו: יותר.
סלעית קולר: בטח, אולי שנתיים.
סלעית קולר: זה המון.
סלעית קולר: אדוני, אין סיבה לזה- -
כרמל שאמה-הכהן: אני הבנתי שגברתי רוצה אתמול.
סלעית קולר: לא, ממש לא.
כרמל שאמה-הכהן: הבנתי שאת רוצה כמה שיותר קצר, זה ברור לי.
סלעית קולר: יש גם היגיון בזה.
כרמל שאמה-הכהן: אנחנו צריכים לאזן בין האינטרסים.
כרמל שאמה-הכהן: את מייצגת צד אחד, יש פה עוד צדדים בשולחן.
סלעית קולר: אבל יש גם היגיון.
סלעית קולר: הם אומרים שהם צריכים לבדוק את הזכאות.
סלעית קולר: מטוס שלא יוצא, הם יודעים עליו.
סלעית קולר: הם יודעים למה הוא מתעכב.
סלעית קולר: אני לא יודעת למה הוא מתעכב.
סלעית קולר: הם מטפלים בלהוציא אותו.
סלעית קולר: אני לא אמרתי שתפצה באותו יום, אבל הם יודעים למה הוא  לא יוצא, הכול רשום וברור אצלם וגם יודעים מי הנוסעים שנסעו.
כרמל שאמה-הכהן: אם בתור לקוח הייתי מקבל את הפיצוי שלי גם תוך 45 יום אני אהיה מאושר.
יוסי פלד: מה שיקרה זה שיציפו את בתי המשפט רק על תביעות כאלה.
סלעית קולר: אני יודעת שזה לא רק 45 יום, זה נמשך יותר הרבה פעמים מכיוון שנתנו את המועד.
כרמל שאמה-הכהן: יש פה הצעה שיש בה הגיון – נקבע את זה ל-45 יום, אבל יחד עם זאת מאחר שנתנו טווח די בריא נקבע סנקציה על אי עמידה במועד הזה.
סלעית קולר: פיצוי עונשי על אי עמידה.
עומר שלו: למה פיצוי עונשי?
אתי בנדלר: אולי צריכים אותה סנקציה כמו שיש על הלנת שכר?
אתי בנדלר: רק בלי בית משפט.
סלעית קולר: - - -
כרמל שאמה-הכהן: סליחה, סלעית, דיוני המשנה שאת מנהלת לא מקובלים עליי.
יוסי פלד: הסטנדרט העולמי להחזר כספים ללקוח הוא שלושה חודשים כאשר אתה מבטל כרטיס ומגיע לך החזר.
יוסי פלד: לא בגלל כזה עיכוב.
כרמל שאמה-הכהן: בשלושה חודשים מתחלפת עונה.
יוסי פלד: רבותיי, זה מה שקורה בתעשייה הגלובלית.
יוסי פלד: אלה הם התקנות.
יוסי פלד: מה שיקרה עכשיו הוא שיעשו פה חוק שלא יעמדו בו ויתחילו תובענות ייצוגיות- -
עומר שלו: אבל 45 יום זה מה שביקש הנציג של אל-על.
יוסי פלד: אני לא חושב שהוא מייצג נאמנה את מה שיקרה פה עם אזהרות.
יוסי פלד: זה לא יקרה.
עומר שלו: הבקשה שלנו הייתה שלא ייקבע מועד- -
כרמל שאמה-הכהן: אה, לא ייקבע מועד.
עומר שלו: אדוני ביקש מועד, ואמרתי שזה נראה לי זמן סביר לטיפול.
כרמל שאמה-הכהן: זה מה שאמרתי.
עומר שלו: זה צריך להיות הזמן שאליו נכוון.
עומר שלו: יש פה נתון בסיסי, לדוגמה מהיום שהומצאו לנו כל המסמכים הנדרשים.
סלעית קולר: אבל איזה מסמכים?
אתי בנדלר: איזה מסמכים צריך?
עומר שלו: אם זה החזר הוצאות צריך להמציא מסמכים- -
סלעית קולר: החזר הוצאות- - - 21 יום.
עומר שלו: - - ואם זה פיצוי יכול להיות שצריך לראות גם דברים נוספים לגבי פיצוי.
עומר שלו: אני צריך לראות את כרטיס הטיסה- -
סלעית קולר: ודאי, בוא נמסמס את החוק.
סלעית קולר: זה בדיוק זה.
יוסי פלד: החזר כספי שלא היה עד היום.
סלעית קולר: החזר כספי אני יכולה להבין, כי אתה בא ואומר לי, תוכיחי את ההוצאות שלך, אני צריך מסמכים, אני צריך ניירות.
סלעית קולר: אם היית מתווכח איתי על ההחזר הכספי זה היה משהו אחר, אבל אתה מדבר על הפיצוי, על משהו שאתה יודע.
כרמל שאמה-הכהן: אבל כבר סיכמנו על 45 יום.
כרמל שאמה-הכהן: מה קורה אם החברה לא שילמה תוך 45 יום?
יוסי פלד: יש פיצוי לדוגמה בחוק.
יוסי פלד: תכף יפעילו אותו.
עומר שלו: כל רובד שנוסף מוסיף עוד חובות על חברות התעופה.
כרמל שאמה-הכהן: אנחנו לא רוצים להוסיף חובות.
כרמל שאמה-הכהן: איך אני מבטיח שתשלם?
עומר שלו: המטרה שלנו היא לקיים את החוק.
עומר שלו: יהיה כתוב פה, 45 יום – אנחנו נכוון לעמוד במועד הזה.
עומר שלו: מכאן ועד להשית עלינו קנסות- -
כרמל שאמה-הכהן: לא רוצים להשית עליכם קנסות.
עומר שלו: די באמירה של המחוקק ש-45 יום זה המועד כדי שאנחנו נתכוון לעשות זאת.
עומר שלו: החברה שומרת חוק וכך גם חברות אחרות, אני מאמין.
כרמל שאמה-הכהן: 45 יום.
כרמל שאמה-הכהן: תם ונשלם הסיפור.
עומר שלו: מיום הגשת התלונה.
סלעית קולר: לא, מיום הנזק.
כרמל שאמה-הכהן: לא, מה זאת אומרת "מיום הנזק"?
כרמל שאמה-הכהן: ואם הוא לא הגיש?
אתי בנדלר: סכום הפיצוי זה לא דבר שנתון למשא ומתן בין הצדדים.
אתי בנדלר: כפי שלגבי החזר הוצאות נאמר מפורשות שזה מיום שינוי מועד הטיסה או ביטולה, לפי העניין, גם כאן זה צריך להיות מאותו מועד בדיוק משום שסכום הנזק הוא בהתאם למרחק, יודעים כמה צריכים לשלם לנוסע במקרה הזה.
אתי בנדלר: לדעתי, אין כאן ראיות מסובכות שצריכים להגיש.
תמר קלהורה: אבל החוק הזה הוא לא שהחברה מתקשרת עכשיו לכל נוסע- -
יערה למברגר: זה לא פיצוי אוטומטי.
תמר קלהורה: אם בן אדם בא אליה היא תפצה אותו בסכום שקובע החוק.
תמר קלהורה: אבל זה חייב להיות מהיום שהוא פונה אליה.
כרמל שאמה-הכהן: ברור, זה חייב כשהוא מתחיל להפעיל את המנגנון.
תמר קלהורה: החוק הזה הוא לא חוק שהחברות חייבות להתקשר לכל נוסע ולהגיד לו, אתה היית ביום זה וזה על הטיסה, אני איחרתי, קח את הפיצוי.
תמר קלהורה: יש אנשים שלא תובעים.
כרמל שאמה-הכהן: יש אדם שלא ירצה לקבל את הפיצוי.
כרמל שאמה-הכהן: הוא מתחשב בחברה, הוא חושב שאין סיבה לפיצוי.
אתי בנדלר: אותו דבר, לדעתך, גם לגבי 3(2)א?
תמר קלהורה: מדובר פה על מה שקורה במקרה שבן אדם בא, מתלונן ודורש.
תמר קלהורה: מה הזכויות של בן אדם שתובע.
תמר קלהורה: תובע במובן המהותי, לא במובן של התובענה.
כרמל שאמה-הכהן: ובטח ב-3(2)(א) שהוא צריך להציג את ההוצאות שלו.
אתי בנדלר: מיום פניית הנוסע לחברה?
קריאה: מיום פנייה בכתב.
אתי בנדלר: "מיום פניית הנוסע בכתב לחברה".
סלעית קולר: עקרונית אמורים להיות טפסים בשדה התעופה.
תמר קלהורה: יש לי הערה ל- 3(4) לגבי "אם הסכים לכך הנוסע בכתב", זה צריך להיות: "אם הסכים לכך הנוסע במפורש ובכתב".
תמר קלהורה: צריך להגיד לו לסמן איקס, והוא יסמן איקס.
עומר שלו: יש לנו גם שתי הערות: ראשית, הבקשה שלנו היא שדרך התשלום במזומן, בהעברה בנקאית או בהמחאה ולא בהמחאה בנקאית.
עומר שלו: אין צורך להוציא דווקא המחאה בנקאית.
אתי בנדלר: כיוון שהסעיף הזה מכוון גם לחברות שלא תמיד  יודעים מי הם, לקבל המחאה לא בנקאית מאיזו חברה שקיבלה היתר עונתי לפעול כאן לשתי טיסות צ'רטר, אז לקבל מהן צ'ק שלא יודעים איך פורעים את הכסף.
יוסי פלד: אמורה להיות ערבות בנקאית לחברות כאלה.
סלעית קולר: אין להם.
עומר שלו: הם גם קיבלו רישיון להטיס נוסעים.
אתי בנדלר: אני לא בטוחה בכלל שהערבות מיועדת לפצות נוסעים לפי החוק הזה.
סלעית קולר: לא, ביטלו אותה.
כרמל שאמה-הכהן: המחאה זה בסדר, כי אם הוא לא מתכוון לשם הוא גם לא ייתן את ההמחאה.
אתי בנדלר: המחאה בנקאית.
אתי בנדלר: אז תעשו העברה בנקאית.
כרמל שאמה-הכהן: אבל אנחנו רוצים את האפשרות להמחאה.
כרמל שאמה-הכהן: להמחאה בנקאית יש עמלה- -
אתי בנדלר: אבל מה יקרה אם ההמחאה תשולם על-ידי איזושהי חברת שכר שבאה לשתי טיסות שכר במשך השנה?
כרמל שאמה-הכהן: ואם היא לא תיתן צ'ק בכלל?
אתי בנדלר: בסדר, אבל לפחות אם היא משלמת בסופו של דבר אני לא רוצה שהיא תיעלם.
כרמל שאמה-הכהן: אם היא רוצה להיעלם היא תיעלם בכל מצב.
יוסי פלד: איזו חברה בינלאומית תשלח צ'ק בנקאי ללקוח ישראלי?
יוסי פלד: אתם רואים מחר את לופטהנזה מתחילים לשלוח צ'קים בנקאיים מגרמניה לישראל?
יוסי פלד: יהיו על זה כתבות באירופה.
כרמל שאמה-הכהן: מספיק צ'ק של החברה.
יוסי פלד: המחאה נורמלית.
יוסי פלד: המחאה בנקאית זה לא לעניין.
אתי בנדלר: אז אולי לא צריך לכתוב בכלל איך זה ישולם.
כרמל שאמה-הכהן: העיקר שהיא תשלם.
כרמל שאמה-הכהן: אנחנו רוצים שהיא תשלם.
תמר קלהורה: אני כן רוצה שהחברה תוציא כסף מכיסה, ולא תתחיל להגיד, עכשיו אני מתקזזת איתך.
תמר קלהורה: אני רוצה שהיא תוציא כסף.
תמר קלהורה: לצורך העניין מספיק צ'ק שלה.
תמר קלהורה: מי שרוצה להיעלם, ייעלם- -
אתי בנדלר: אם התמורה שולמה באמצעות כרטיס אשראי ייתכן שהם יעשו זיכוי באמצעות כרטיס אשראי, וזה לא מנוי כאן.
כרמל שאמה-הכהן: הייתי מוחק את המילה "בנקאית".
יערה למברגר: הנוסע יכול להסכים לזה.
יערה למברגר: נניח אם זה נוח לנוסע- -
כרמל שאמה-הכהן: אנחנו מצביעים על סעיף 3.
תמר קלהורה: רק עוד להבהיר: את חייבת לכתוב כאן איך זה ישולם כדי למנוע מצב שהחברה תגיד שהיא תיתן לו ואוצ'ר לטיסה הבאה אצלו.
אתי בנדלר: קיבלתי.
כרמל שאמה-הכהן: בבקשה, נציג משרד התחבורה.
רון חלפון: ב-3(2)(א) מדובר על החזר גם לטיסה שעוכבה.
רון חלפון: קודם כול עניינית, לדעתי, אין מקום לתת החזר על טיסה שיצאה אחרי 6 שעות; לא ייתכן שבן אדם גם יטוס וגם יקבל את כספו חזרה מעבר להטבות אחרות שניתנות.
רון חלפון: שנית, בסעיף 6 אנחנו מדברים על עיכוב של עד חמש שעות שלא מקנה החזר, ורק עיכוב של חמש-שש שעות מקנה החזר.
רון חלפון: זה נראה מוזר.
רון חלפון: לדעתנו, משמונה שעות מגיע החזר – זאת טיסה שבוטלה; לטיסה שעוכבה יש ההטבות האחרות שניתנות.
רון חלפון: לא צריך גם להטיס אותו וגם להחזיר לו כסף.
אתי בנדלר: זה גם מה שמופיע בדירקטיבה האירופית.
כרמל שאמה-הכהן: אבל אם הטיסה רק התעכבה, ובסוף טסתי, למה צריך לפצות אותי על הכרטיס?
כרמל שאמה-הכהן: על הוצאות אני מבין, אבל על הכרטיס אין היגיון, כי בסוף השתמשתי בו.
כרמל שאמה-הכהן: השימוש הוא שימוש דחוי, ועל זה אני מפוצה בפיצויים עקיפים.
אתי בנדלר: יערה, את זוכרת מדוע מחייבים בהחזר כרטיס הטיסה רק לטיסה שעוכבה?
אתי בנדלר: אני לא רוצה לעשות שינויים מפליגים.
יערה למברגר: זה היה מכיוון שזה תרגום של הדירקטיבה האירופית.
תמר קלהורה: צריך לבדוק את זה.
לאה ורון: מאחר שהיושב ראש הודיע ש-3(2)(א) נשאר ממילא לדיון הבא- -
כרמל שאמה-הכהן: אנחנו מצביעים עליו כי הגענו, היועצת המשפטית ואני, לסיכום חדש בעניין.
תמר פינקוס: אבל אולי התכוונו שמכיוון שהטיסה עוכבה, והנוסע לא יכול להתעכב, ולכן הוא רכש כרטיס אחר, את הכסף הזה צריך להחזיר לו.
תמר קלהורה: זה לא מסתדר עם הנוסח.
תמר קלהורה: בנוסח כתוב: "רכישת כרטיס טיסה לטיסה שעוכבה".
תמר פינקוס: לא.
כרמל שאמה-הכהן: אני לא מבין – טיסה  מעוכבת בשעתיים, אני כבר יכול לרוץ לקנות כרטיס?
יערה למברגר: לא שעתיים.
יערה למברגר: החזר ההוצאות הוא רק מעל חמש שעות.
כרמל שאמה-הכהן: חמש?
כרמל שאמה-הכהן: איפה זה נולד?
יערה למברגר: בסעיף 6 יש שתי דרגות של הטבות שונות שניתנות לפי מספר שעות העיכוב.
כרמל שאמה-הכהן: אז בין חמש לשמונה.
יערה למברגר: אז בעצם להגיד שאם יש לך עיכוב של חמש שעות, ואתה חייב להגיע ליעד לפגישה- -
כרמל שאמה-הכהן: אז אתה רשאי לקנות כרטיס.
תמר פינקוס: צריך פשוט להוריד את ה-ל' מ"לטיסה", וזה צריך להיות: "החזר יהיה בסכום ששילם נוסע בשל רכישת כרטיס טיסה בגין טיסה שעוכבה או בוטלה".
תמר פינקוס: זאת הייתה הכוונה.
אתי בנדלר: אם הנוסע רכש כרטיס חילופי, השאלה היא על מה הוא צריך לקבל את ההחזר?
אתי בנדלר: החזר הוצאות על הכרטיס החילופי שהוא נדרש לו או על מה שהוא שילם בפועל?
תמר קלהורה: כרטיס חילופי מוגדר בסעיף 7: "נוסע שהונפק לו כרטיס טיסה לטיסה שבוטלה, זכאי לקבל ממפעיל טיסה הטבות אלה".
תמר פינקוס: אבל לא על טיסה שעוכבה.
תמר קלהורה: "החזר הוצאות או כרטיס טיסה חילופי, לפי בחירת הנוסע".
סלעית קולר: אבל זה לטיסה שבוטלה.
תמר פינקוס: זה רק על טיסה שבוטלה, ופה מדברים גם על טיסה שעוכבה.
תמר קלהורה: אז יש השאלה העקרונית מה קורה אם עלית על הטיסה באיחור.
תמר קלהורה: זאת הסיטואציה שאנחנו שואלים לגביה האם מוצדק לקבל פיצוי.
כרמל שאמה-הכהן: אם עלית אין סיבה לפיצוי לכרטיס הטיסה.
תמר קלהורה: הסיטואציה שתמר מדברת עליה היא כזאת שהחוק לא מתייחס אליה, והיא שהטיסה שלי מתעכבת, ואני לא המתנתי כדי לגלות עם היא מתבטלת או לא מתבטלת, וקניתי כרטיס אחר.
כרמל שאמה-הכהן: זה מצב בעייתי.
כרמל שאמה-הכהן: מי מחליט אם הוא יכול לחכות או לא?
תמר קלהורה: הוא אומר – אני לא יכול לחכות, אני צריך להגיע לחתונה של הבת שלי- -
רון חלפון: כשאתה עולה לטיסה אתה צריך לקחת בחשבון שהטיסה עלולה להתעכב, ואתה לא יכול לקנות כרטיס אם היא התעכבה לך שעתיים, ואחרי זה לבקש את זה מחברת התעופה.
רון חלפון: זה מרחיק לכת.
רון חלפון: זאת לא רכבת שמגיעה כל רבע שעה – טיסה יכולה להתאחר.
רון חלפון: אתה יכול לקבל פיצוי אם היא מתבטלת, אבל לא לקבל הכול.
תמר קלהורה: השאלה מה קורה אם לא יכולת לחכות.
רון חלפון: לדעתי, יש מקום להחזיר הוצאות רק במקרה של טיסה שבוטלה, לא במקרה של טיסה שהתעכבה.
כרמל שאמה-הכהן: גם אני חושב.
כרמל שאמה-הכהן: גם לפני ששינינו לשמונה שעות הנוסח דיבר על שעה ספציפית.
כרמל שאמה-הכהן: לפתוח מנגנון כזה בשביל חור של שעה, נראה לי משהו שסתם יוצר סרבול.
תמר פינקוס: צריך לתת פתרון למקרה שהטיסה עוכבה, והנוסע לא יכול לחכות.
כרמל שאמה-הכהן: מהשעה הראשונה הוא כבר לא יכול לחכות?
תמר פינקוס: אז אפשר להגיד שזה במקרה של טיסה שעוכבה מעבר לשלוש שעות או לשעתיים.
רון חלפון: אנחנו לא חושבים שעל עיכוב של שעתיים או שלוש- -
כרמל שאמה-הכהן: אז את הופכת טיסה מעוכבת לטיסה מבוטלת.
כרמל שאמה-הכהן: אם לדוגמה יעשו כך כולם – יהיה להם מאוד נוח, הם מאוד ימהרו, והמטוס יישאר ריק.
תמר פינקוס: בדרך כלל אי אפשר.
סלעית קולר: גם מציעים להם הרבה פעמים טיסות חילופיות.
כרמל שאמה-הכהן: הם יתחילו לטייל, להחליף יעדים.
כרמל שאמה-הכהן: יהיה נחמד.
תמר פינקוס: צריך לחשוב על זה, זה לא פשוט.
סלעית קולר: לדוגמה אדם שומר שבת שעיכוב של שעתיים יכול להכניס אותו לתוך השבת, וזאת תהיה בדיוק הסיבה שהוא יקנה כרטיס טיסה.
סלעית קולר: אז אם בחברת התעופה מתחשבים בשבת, למה לא נתחשב בשבת כלפי אותו אדם דתי?
כרמל שאמה-הכהן: שבת זאת דחייה של יממה לפחות.
תמר קלהורה: אם אותו אדם ייכנס לשבת זה דחייה של יותר מיממה.
תמר פינקוס: אם British Airways יוצא ב-16:00, והוא יכול לקנות לטיסה הזאת כרטיס, האם אנחנו נגיד לו, לא, אתה תישאר עד שאל-על תטיס אותך או יחזירו לו את הכסף?
תמר פינקוס: וזאת לא טיסה שבוטלה, זאת טיסה שעוכבה.
כרמל שאמה-הכהן: זה יכול להיות נכון לגבי כל צרכן בכל דבר אחר, לא רק בטיסות.
כרמל שאמה-הכהן: אני הזמנתי משהו, והוא מתעכב, אני אזמין משהו אחר במקומו?
תמר פינקוס: אבל כאן אנחנו מדברים על ביטול שנכנס לתוקפו אחרי שמונה שעות.